**Az előterjesztést megtárgyalta:**

- Jogi és Társadalmi Kapcsolatok Bizottsága

**E L Ő T E R J E S Z T É S**

**Szombathely Megyei Jogú Város Közgyűlése**

**2018. június 25-i ülésére**

**J E G Y Z Ő I T Á J É K O Z T A T Ó**

**a Polgármesteri Hivatal törvényességi és**

**hatósági munkájáról, a Hivatal tevékenységéről**

Szombathely Megyei Jogú Város Önkormányzata Szervezeti és Működési Szabályzata 23. § (4) bekezdés b) pontja értelmében a jegyző a Közgyűlésen tájékoztatást ad a hatósági munkáról, a törvényesség helyzetéről, és azokról a kihirdetett, vagy hatályba lépett jogszabályokról, melyek az önkormányzat, vagy a hivatal feladatkörét, hatósági hatáskörét érintik, megváltoztatják, illetve új feladatkört állapítanak meg. A Magyarország helyi önkormányzatairól szóló 2011. évi CLXXXIX. törvény (Mötv.) 81. § (3) bekezdés f) pontja alapján a jegyző évente beszámol a képviselő-testületnek a hivatal tevékenységéről. A testület a hatósági és törvényességi tájékoztató keretében a hivatal tevékenységéről folyamatosan értesül, ezért ezen tájékoztató az SZMSZ-ben foglaltakon túl a Mötv. előírásainak történő megfelelést is szolgálja. E kötelezettségeknek eleget téve a Polgármesteri Hivatal belső szervezeti egységeinek vezetőivel áttekintettük a hatósági munkát és a hivatal működését, melynek eredményeiről az alábbiakban tájékoztatom a Tisztelt Közgyűlést:

A **Jogi, Képviselői és Hatósági Osztály** vezetője az alábbi tájékoztatást adta az osztály munkájáról:

Az előző Közgyűlés óta nem került kihirdetésre az osztály munkáját érintő új jogszabály.

A **Jogi Iroda** elvégzi az Önkormányzat és a Polgármesteri Hivatal által kötött valamennyi szerződés jogi kontrollját a vonatkozó belső utasításoknak megfelelően. A 2018.04.01.-2018.04.30. közötti időszakban 91 szerződés jogi kontrolljára került sor.

Az iroda nyilvántartja a hatályos rendeleteket, gondoskodik azok kihirdetéséről. A 2018. április 26-i Közgyűlésen elfogadott rendeletek az alábbi időpontban kerültek kihirdetésre:

2018. május 2. napján kihirdetésre kerültek:

* Szombathely Megyei Jogú Város Önkormányzata Közgyűlésének **10/2018. (V.2.)** önkormányzati rendelete a Szombathely Megyei Jogú Város Helyi Építési Szabályzatáról, valamint Szabályozási Tervének jóváhagyásáról szóló 30/2006. (IX. 7.) önkormányzati rendelet módosításáról – hatályba lépett: 2018. május 2-án.

2018. május 7. napján kihirdetésre kerültek:

* Szombathely Megyei Jogú Város Önkormányzata Közgyűlésének **8/2018. (V.7.)** önkormányzati rendelete az egészségügyi alapellátásról és körzeteinek meghatározásáról – hatályba lépett: május 8-án;
* Szombathely Megyei Jogú Város Önkormányzata Közgyűlésének **9/2018. (V.7.)** önkormányzati rendelete a hivatali helyiségen kívüli és a hivatali munkaidőn kívüli anyakönyvi események engedélyezésének szabályairól és a többletszolgáltatások utáni díjakról – hatályba lépett: június 6-án.

2018. május 10. napján kihirdetésre kerültek:

* Szombathely Megyei Jogú Város Önkormányzata Közgyűlésének **6/2018. (V.10.)** önkormányzati rendelete az önkormányzat 2017. évi gazdálkodásának végrehajtásáról – hatályba lépett: május 11-én;
* Szombathely Megyei Jogú Város Önkormányzata Közgyűlésének **7/2018. (V.10.)** önkormányzati rendelete az önkormányzat 2018. évi költségvetéséről szóló 3/2018. (II.21.) önkormányzati rendelet módosításáról – hatályba lépett: május 11-én.

A rendeleteket a jogszabályi előírásoknak megfelelően megküldtük a Vas Megyei Kormányhivatalnak, illetve gondoskodtunk a fenti rendeleteknek és a fenti rendeletek által módosított további rendeleteknek a www.szombathely.hu honlapra és a Nemzeti Jogszabálytárba történő feltöltéséről. Továbbá a lakosság értesítése a rendeletek kihirdetéséről a Városi TV útján megtörtént.

A 2018. április 26-i Közgyűléseken hozott normatív határozatok, valamint az ülés jegyzőkönyve is megküldésre, illetve a nyilvános üléseket illetően kihirdetésre és a honlapra feltöltésre kerültek.

Az osztály elkészítette a Polgármesteri Hivatal 2018.04.01.–2018.04.30. közötti időszakra vonatkozó ügyiratforgalmi statisztikáját:

|  |  |  |  |
| --- | --- | --- | --- |
| **Az iktatott ügyiratok száma a 2018.04.01.–2018.04.30. közötti időszakban** | | | |
|  |  |  |  | |
| **Ágazat** | **Főszám** | **Alszám** | |
|  |  |  |  | |

|  |  |  |
| --- | --- | --- |
| **A) PÉNZÜGYEK** | **777** | **3145** |
| A.1. Adóigazgatási ügyek | 777 | 3145 |
| **B) EGÉSZSÉGÜGYI IGAZGATÁS** | **4** | **96** |
| **C) SZOCIÁLIS IGAZGATÁS** | **307** | **1174** |
| **E) KÖRNYEZETVÉDELMI, ÉPÍTÉSI ÜGYEK, TELEPÜLÉSRENDEZÉS, TERÜLETRENDEZÉS ÉS KOMMUNÁLIS IGAZGATÁS** | **192** | **1206** |
|  |  |
| E.1. Környezet- és természetvédelem | 6 | 97 |
| E.2. Építésügyek, településrendezés, területrendezés | 30 | 419 |
| E.3 Építésügy | 133 | 522 |
| E.4 Kommunális ügyek | 23 | 168 |
| **F) KÖZLEKEDÉS ÉS HÍRKÖZLÉSI IGAZGATÁS** | **183** | **770** |
| **G) VÍZÜGYI IGAZGATÁS** | **1** | **8** |
| **H) ÖNKORMÁNYZATI, IGAZSÁGÜGYI ÉS RENDÉSZETI IGAZGATÁS** | **363** | **3760** |
| H.1. Anyakönyvi és állampolgársági ügyek | 129 | 421 |
| H.2. Okmányirodák feladatkörébe utalt ügyek, a polgárok személyi adatainak, lakcímének nyilvántartásával kapcsolatos ügyek | 0 | 84 |
| H.3. Választásokkal kapcsolatos ügyek | 1 | 1770 |
| H.7. Igazságügyi igazgatás | 6 | 24 |
| H.8. Egyéb igazgatási ügyek | 227 | 1461 |
| **I) LAKÁSÜGYEK** | **90** | **630** |
| **J) GYERMEKVÉDELMI ÉS GYÁMÜGYI IGAZGATÁS** | **42** | **178** |
| **K) IPARI IGAZGATÁS** | **19** | **28** |
| **L) KERESKEDELMI IGAZGATÁS, TURISZTIKA** | **42** | **133** |
| **M) FÖLDMŰVELÉSÜGY, ÁLLAT- ÉS NÖVÉNYEGÉSZSÉGÜGYI IGAZGATÁS** | **20** | **102** |
| **P) KÖZOKTATÁSI ÉS MŰVELŐDÉSÜGYI IGAZGATÁS** | **3** | **63** |
| **U) ÖNKORMÁNYZATI ÉS ÁLTALÁNOS IGAZGATÁSI ÜGYEK** | **301** | **2044** |
| U.1. Képviselő-testület iratai | 2 | 15 |
| U.2. Kisebbségi önkormányzat iratai | 0 | 1 |
| U.3. Szervezet, működés | 57 | 551 |
| U.4. Iratkezelés, ügyvitel | 6 | 45 |
| U.5. Személyzeti, bér- és munkaügyek | 4 | 222 |
| U.6. Pénz- és vagyonkezelés | 232 | 1210 |
| **X) HONVÉDELMI, POLGÁRI VÉDELMI, KATASZTRÓFAVÉDELMI IGAZGATÁS, FEGYVERES BIZTONSÁGI ŐRSÉG** | **0** | **1** |
| X.1. Honvédelmi igazgatás | 0 | 1 |
|  |  |  |
| **Összesen:** | **2344** | **13338** |

Az **Általános Hatósági Irodához** tartozó Ügyfélszolgálat munkájáról az alábbiakban számolok be. A 2018.04.01.–2018.04.30. közötti időszakban az ügyfelek az alábbi ügyekben fordultak az Ügyfélszolgálathoz:

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| Hónap | Általános információk | Szociális ügyek | Lakás-ügyek | Adó-ügyek | Kommun. ügyek | Keresked. ügyek | Erzsébet utalvány | Szt. Márton kártya |
| ápr. | 742 | 526 | 479 | 171 | 44 | 164 | 0 | 38 |

Az Ügyfélszolgálathoz ezen kívül e-mailen és telefonon is érkeznek megkeresések, bejelentések, illetve kérnek az ügyfelek tájékoztatást. Ennek számadata az alábbiak szerint alakult:

|  |  |  |
| --- | --- | --- |
| Hónap | e-mail | telefon |
| április | 300 | 187 |

A **Közgazdasági és Adó Osztály** vezetője az alábbi tájékoztatást adta az osztály munkájáról:

A naptári évvel azonos üzleti év szerint működő, állandó jellegű iparűzési tevékenységet végző vállalkozásoknak a 2017. adóévről 2018. május 31. napjáigkell a helyi iparűzési adóbevallást benyújtani a székhely, illetve a telephely szerinti önkormányzati adóhatósághoz. Szombathelyen közel 9000 egyéni és társas vállalkozás teljesíti ebben az időszakban helyi iparűzési adóbevallási kötelezettségét. Az adózók részére május hónapban bevallási kötelezettségre felhívó levél került kiküldésre, hogy a jogszabályi előírás alapján határidőre teljesíthessék bevallás benyújtási kötelezettségüket. A gazdálkodó szervezetek (ide sorolva az egyéni vállalkozókat is) adóügyekben 2018. január 1. napjától elektronikus kapcsolattartásra és elektronikus ügyintézésre kötelezettek az önkormányzati adóhatóság előtt. Erre tekintettel ezen adózói körbe tartozó adóalanyoktól az önkormányzati adóhatóság kizárólag elektronikus úton fogadhatja be az adóbevallásokat.

Az elektronikus benyújtás jelentősen könnyíti az adózók adminisztrációját. Szombathely önkormányzati adóhatósága által biztosított adóbevallási űrlap számszaki és logikai összefüggések alapján ellenőrzi az adóbevallás helyességét, elősegítve a hibátlan kitöltést. A 2017. évre megfizetett adóelőleg és a bevallás alapján megállapított tényleges adó különbözetét az adóbevallás benyújtásának határidejéig kell megfizetni, a túlfizetés pedig ettől az időponttól igényelhető vissza. Az Adókivetési Iroda munkatársai a bevallás kitöltésével kapcsolatban teljes körű segítséget nyújtanak az Ügyfélszolgálaton, illetve telefonon.

|  |  |  |
| --- | --- | --- |
| **Számlák megnevezése** | **2018. évi előirányzat** | **2018. május 23-ig befolyt** |
| Iparűzési adó | 8 525 000 000 Ft | 3 312 841 518 Ft |
| Építményadó | 1 222 000 000 Ft | 638 449 642 |
| Gépjárműadó 40%-a | 270 000 000 Ft | 135 931 750 Ft |

A befolyt tételek a végrehajtással beszedett összegekkel együtt értendők. Figyelembe véve a május 31-ig határidős iparűzési adóbevallásokkal egyidejűleg esedékes adóbefizetéseket és a folyamatos végrehajtási munka várható eredményét, megállapítható, hogy a helyi adók beszedése időarányosan történik.

Az **Egészségügyi és Közszolgálati Osztály** vezetője a ***Lakás és Szociális Iroda*** munkájáról az alábbi tájékoztatást adta:

2018. április 27-től  – 2018. május 24-ignapjáig az irodára hatósági ügyekben beérkezett kérelmek száma az alábbiak szerint alakult:

A gyermekek védelméről és a gyámügyi igazgatásról szóló 1997. évi törvény alapján rendszeres gyermekvédelmi kedvezmény megállapítására vonatkozó kérelmek száma: 179 db

A települési támogatás keretében nyújtott ellátások és a szociális szolgáltatások helyi szabályzásáról szóló Szombathely Megyei Jogú Város Önkormányzata Közgyűlésének 8/2015. (II. 27.) önkormányzati rendelete által szabályozott támogatások:

* átmeneti támogatás megállapítása iránti kérelmek száma: 133 db
* rendkívüli szociális krízishelyzetre tekintettel nyújtott támogatás: 80 db
* fűtési támogatás: - db
* a gyógyszer- és gyógyászati segédeszköz kiadások viseléséhez nyújtott rendszeres települési támogatás: 31 db
* önkormányzati tulajdonú lakásban lakók lakbértámogatása: 15 db
* nem önkormányzati lakásban lakók lakbértámogatása: 9 db

A kérelmek elbírálása mellett az ügyintézők - az önkormányzati rendeletek által előírt, illetve más hatóságok általi megkeresésre – helyszíni környezettanulmányt végeznek.

A hatósági ügyekben a jogszabályban előírt ügyintézési határidőt az irodán betartják.

A gyermekek védelméről és gyámügyi igazgatásról szóló 1997. évi XXXI. törvény 21/C. §- a alapján a hátrányos helyzetű és rendszeres gyermekvédelmi kedvezményben részesülő, halmozottan hátrányos helyzetű gyermekek, illetve Szombathely Megyei Jogú Város Önkormányzat Közgyűlésének 11/1993. (IV.1.) önkormányzati rendelete 13/C. §- a alapján a rendszeres gyermekvédelmi kedvezményben részesülő gyermekek jogosultak a szünidei gyermekétkeztetés ingyenes igénybevételére. A 328/2011. (XII.29.) Korm. rendelet 13/B. § (3) bekezdése alapján a 2018. május 1. napján fenti ellátásokra jogosult gyermekek törvényes képviselőjét a Lakás és Szociális Iroda szociálpolitikai ügyintézői május 15. napjáig értesítették arról, hogy a 2017/2018. tanév nyári szünetében a gyermekek jogosultak a szünidei gyermekétkeztetés igénybevételére. Ezzel egyidejűleg a Pálos Károly Szociális Szolgáltató Központ és Gyermekjóléti Szolgálatot tájékoztatása is megtörtént a jogosult gyermekekről.

Szombathely Megyei Jogú Város polgármestere pályázatot hirdetett - 2018. április 13. napjától 2018. május 3. napjáig - helyreállított lakás, és lakás helyreállításának vállalásával történő bérbeadására. A pályázatban 4 db helyreállított és 6 db felújítandó önkormányzati tulajdonú lakás szerepelt. A beérkezett 382 db pályázat elbírálását követően 10 db bérlakásra vonatkozó kijelölést készített el az iroda.

A **Városfejlesztési Kabinet** vezetője az osztály feladatairól és futó projektjeiről az alábbi tájékoztatást adta:

A **Modern Városok Program** keretében korábban megkötött támogatási szerződések megvalósítása zajlik.

A multifunkcionális városi közszolgáltatási telephely kialakítása tekintetében a Közgyűlés döntésének megfelelően pénzeszköz-átadási megállapodás került megkötésre a SZOVA Zrt-vel. Jelenleg az összevont építési engedélyezési eljárás első üteme, a telekalakítási folyamat zajlik. A Gothard-kastély fejlesztése esetében az előkészítésre vonatkozó támogatási szerződés megkötése megtörtént, ennek keretében a megvalósíthatósági tanulmány, illetve a műszaki tervek beszerzése zajlik. A Szent Márton Terv II. üteme keretében megvalósuló Romkert-fejlesztés, Ady tér rehabilitáció és Szent Márton utca megújítás jelenleg a műszaki tervek elkészítésének szakaszában tart. A fedett uszoda fejlesztése tekintetében a közbeszerzés előkészítése van folyamatban. A Késmárk utcai teniszcentrum fejlesztésére vonatkozó támogatásból jelenleg a műszaki tervek elkészíttetése zajlik. A Szent Márton Lovas Sport, Hagyományőrző és Rendezvényközpont fejlesztése tekintetében a támogatás rendelkezésre áll az előkészítésre, amelyetből pénzeszköz-átadási megállapodás alapján a SZOVA Zrt. végzi az előkészítési feladatokat. A dozmati víztározó fejlesztését az Országos Vízügyi Főigazgatóság valósítja meg a Nyugat-dunántúli Vízügyi Igazgatósággal konzorciumi partnerségben. Az alapkőletételre 2018. márciusában sor került, jelenleg a kivitelezés zajlik.

A programmal kapcsolatos előkészítési és adatszolgáltatási feladatok ellátása, illetve az további elemekre vonatkozó egyeztetések folyamatosak az érintett minisztériumokkal és az egyes fejlesztések projektgazdáival.

A **Terület- és Településfejlesztési Operatív Program** (TOP) keretében jelenleg a 24 megkötött támogatási szerződés megvalósítása zajlik.

2018. április 26-án támogatásban részesült a „*Schrammel Imre életművének méltó helyen történő elhelyezése Szombathelyen”* című pályázat. Jelenleg a támogatási szerződés előkészítése van folyamatban a támogató részéről.

A Közgyűlés döntésének megfelelően 2018. április 30-áig megtörtént a Nemzetgazdasági Minisztériumnál az Integrált Területi Program módosításának kezdeményezése, amelynek értelmében egyes indikátor-célértékek mérséklésére kerülhet sor.

Az önkormányzat által korábban megvalósított, jelenleg **fenntartási szakaszban lévő projektek**kel kapcsolatos feladatellátás folyamatos, amelynek keretében a kabinet elkészítette az időszakban esedékes éves fenntartási jelentéseket, valamint folyamatosan részt vesz az aktuális helyszíni ellenőrzéseken és az azok nyomán keletkező feladatellátásban.

Az **Építési Iroda** vezetője az alábbi tájékoztatást adta az iroda munkájáról:

Az iroda általános építésügyi hatóságként látja el az elsőfokú építésügyi hatósági feladatokat a megyeszékhelyen, valamint 39 környező településen. Kérelemre lefolytatja az engedélyezési eljárásokat, hatósági bizonyítványokat állít ki, valamint teljesíti a szakhatósági és egyéb szervi megkereséseket. Az irodára érkező ügyfeleknek tájékoztatást nyújt, illetve a hatósági rendeletek által előírt, és más hatóságok általi megkeresésre, helyszíni szemléken vesz részt.

A hatósági ügyekben a jogszabályban előírt ügyintézési határidőt az iroda betartotta.

Az érintett időszakban a hatósági munkánkat érintő jogszabályváltozás nem történt.

A **Városüzemeltetési Osztály** vezetője az alábbi tájékoztatást adta az osztály tevékenységéről:

A **Kommunális és Környezetvédelmi Iroda** ellátja a parkfenntartással, a közutak, közterületek, a köztemetők, a csapadékvíz-elvezetés üzemeltetésével és fenntartásával, a helyi közösségi közlekedéssel, a köztisztasággal, a kéményseprő ipari közszolgáltatással, az e-közműegyeztetéssel, a nem közművel összegyűjtött háztartási szennyvíz begyűjtéséről és ártalommentes elhelyezésével kapcsolatos feladatokat.

Hatósági eljárást folytat le a fakivágási, a közterület-használati, a zajvédelmi és a hulladékgazdálkodási ügyekben. Állást foglal, illetve intézkedik a közúti közlekedéssel, fenntartással, üzemeltetéssel, fenntartással, fejlesztéssel, igazgatással, a csapadékvíz elvezetéssel kapcsolatos ügyekben.

A **Közbeszerzési Iroda** az előző Közgyűlés óta eltelt időszakban az iroda folyamatosan közreműködik a TOP pályázatok támogatási szerződésének közbeszerzési tervének összeállításában, a határidők ütemezésében. A Városüzemeltetési Osztály versenyszabályzat alapján történő beszerzéseinek ajánlati felhívásai, szerződései szerkesztését végzi. Heti rendszerességgel előkészíti a Közbeszerzési Bíráló Bizottság előterjesztéseit.

A folyamatban lévő közbeszerzési eljárásokat és azok stádiumait az alábbi táblázat tartalmazza:

|  |  |  |
| --- | --- | --- |
|  | Eljárás megnevezése | Állapot |
| 1. | TOP Szombathely bel- és csapadékvíz védelmi rendszerének fejlesztése I. eljárás | Szerződéskötés: 2018. 04. 27. |
| 2. | TOP Szombathely bel- és csapadékvíz védelmi rendszerének fejlesztése II. eljárás | Összefoglaló tájékoztatás feladása 6 részajánlati körre 2018. 05.14-i héten |
| 3. | Romkert engedélyes, kiviteli tervek  elkészítése | Szerződéskötés: 2018.04.20. |
| 4.. | Közvilágítás korszerűsítése | Első tárgyalás időpontja: 2018. 05. 03. második tárgyalás kb. 05.28-i héten |
| 5. | TOP Útfelújítások | Ajánlattételi határidő: 2018. 06. 04. 11,00 óra |
| 6. | Báthory, Halastó, Kötő utcák felújítása | Szerződéskötés: folyamatban |
| 7. | TOP Sportliget | Ajánlattételi határidő: 2018.06.04.10. óra |
| 8. | TOP EPCOS | Ajánlattételi határidő: 2018. 05. 22. 11,00 óra. |
| 9. | TOP Vásárcsarnok | Eljárás indítása  05. 21-i héten |

A **Beruházási Iroda** a legutóbbi Közgyűlés óta eltelt időszakban az alábbi feladatokat látta el:

* **TOP-6.2.1-15-SH1-2016-00005 Bölcsődei fejlesztések Szombathelyen** című projekt keretében a Bokréta Bölcsőde felújításra kötöttek szerződést 2018. március 20-án. Befejezési határidő - 5 hó - 2018. aug. 20., a szerződéses összeg nettó 60,5 millió Ft. A Kuckó és a Csodaország Bölcsődék áttervezés alatt vannak, a műszaki tartalom csökkentés szükséges, a kiviteli tervek beadási határideje 2018. június 22. A Kuckó Bölcsőde felújítása építésengedély köteles munkával jár. Eszközbeszerzésre az Acer Kft-vel szerződésünk van.
* **TOP-6.3.2-15-SH1-2016-00001 A szombathelyi Sportliget fejlesztése című** projekt keretében az épület energetikai korszerűsítésére irányuló engedélyes és kiviteli tervek elkészültek, a szükséges engedélyek rendelkezésre állnak engedélyek ( épület építés, a híd, a parkolók és utak kialakítása, a kutak létesítése és a fakivágások engedélyezése). A közbeszerzési eljárás folyamatban van.
* **TOP-6.5.1-15-SH1-2016-00002 AGORA központ energetikai korszerűsítése című** projekt keretében az épület energetikai korszerűsítésére irányuló kivitelezési munkák folyamatban vannak. A kivitelezés 2018. március 19-én 50 %-os teljesítéssel került leigazolásra.
* **TOP-6.6.1-15-SH1-2016-00001 Új Egészségügyi Alapellátó Központ kialakítása** című projekt esetében a kivitelező kiválasztására irányuló közbeszerzési eljárás eredménytelenül zárult, tekintettel a magas ajánlati árakra.  A kisebb alaprajzi területű épület tervezése folyamatban van. Az engedélyezési terv benyújtásra került.
* **TOP-6.7.1-15-SH1-2016-00001 Szociális város rehabilitáció II. ütem** című projekt keretében a kivitelező kiválasztására a közbeszerzési eljárás lefolytatásra, a vállalkozási szerződés aláírásra került. A munkaterület átadás megtörtént, a munkák megkezdődtek, kivitelezés folyamatban van.
* **TOP-6.2.1-15-SH1-2016-00003 Százszorszép Bölcsőde és Mocorgó Óvoda fejlesztése Szombathelyen** című projekt keretében a kivitelezési munkák befejeződtek, a műszaki átadási eljárás lezárult, a teljesítés igazolások és kifizetések folyamatban vannak.
* **TOP-6.4.1-15-SH1-2016-00001 számú „Szombathely Megyei Jogú Város kerékpárosbarát fejlesztése”** című pályázatban szereplő közlekedési létesítmények tervezésére a közbeszerzési eljárás folyamatban van, beérkeztek az ajánlatok, hiánypótlás és annak értékelése megtörtént. A tervezési szerződés aláírásra került, az engedélyes és kiviteli tervek készítése folyamatban van. A geodéziai felmérés és a vázlattervek leadásra kerültek. A tervek auditálása megtörtént, a tervek végleges összeállítása, előkészítése és a tervzsűrire történő megküldése megtörtént.
* **TOP-6.5.1-15-SH1-2016-00004 Óvodák energetikai korszerűsítése** című projekt keretében a Szombathely, Bem J. u. 33. szám alatti Hétszínvirág Óvoda; a Szombathely, Pázmány P. krt. 26. szám alatti Micimackó + Napsugár Óvoda; továbbá a Szombathely, Margaréta u. 1. szám alatti Margaréta Óvoda energetikai korszerűsítésére kerül sor. Az engedélyes és kiviteli tervek elkészültek. A műszaki ellenőr beszerzésére megtörtént. Kivitelezési szerződés aláírásra került. A munkaterület átadás-átvétel megtörtént mindegyik intézménynél. A Mocorgó Óvodánál és a Százszorszép Bölcsődénél a kivitelezési munkák folyamatban vannak. A Margaréta Óvodánál és a Hétszínvirág Óvodánál megkezdték a kivitelezési munkákat. A Margaréta és a Hétszínvirág Óvodáknál kivitelezési szerződés módosítás történt a költségek átcsoportosítása miatt. A Hétszínvirág Óvoda és a Micimackó + Napsugár Óvoda kivitelezése jelenleg 50 %-os a Margaréta Óvoda kivitelezése 25 %-os készültségi szintű. A szakmai teljesítés igazolása a készültségi fokhoz mérten kiadásra, a számla befogadásra került.
* **Szombathely-Balogunyom településeket összekötő kerékpárút,** engedélyes tervei elkészültek, engedélyezés folyamatban van.
* **TOP-6.2.1-15-SH1-2016-00002 Óvodák fejlesztése Szombathelyen** projekt keretében felújításra kerülő óvodák (Aréna, Benczúr, Gazdag Erzsi, Szivárvány, Vadvirág és Mesevár Óvoda) engedélyes és kiviteli tervei elkészültek, műszaki ellenőr in-house szerződés keretében beszerzésre került. A kivitelező kiválasztására irányuló közbeszerzési eljárás két óvoda esetében (Gazdag Erzsi és Vadvirág Óvoda) járt eredménnyel, a kivitelezési szerződés megkötésre került a Pritamin Trend Kft-vel, a munkaterület átadási eljárás zajlik.
* **TOP-6.2.1-15-SH1-2016-00004 Weöres és Pipitér Óvoda fejlesztése** című projekt projekt keretében felújításra kerülő épületek engedélyes és kiviteli tervei elkészültek, műszaki ellenőr in-house szerződés keretében beszerzésre került. A kivitelezésre vonatkozó első körben indított közbeszerzési eljárás a magas kivitelezői árajánlatok miatt (fedezethiány miatt) eredménytelenül zárult. A második körben a közbeszerzési eljárás eredményesen lezárult, kivitelezési szerződések aláírásra kerültek, a munkaterület átadása kivitelező részére megtörtént. A Pipitér Óvoda készültsége 100 %-os a Weöres Óvodában a kivitelezés folyamatban van, a készültségi szint jelenleg 75 %-nál tart, a befejezés 2018. május 30. napjára várható.
* **TOP-6.3.1-15-SH1-2016-00001 Szombathely, Szent László király utcai felhagyott iparterület fejlesztése című** projekt keretében kialakításra kerülő vívóakadémia, kereskedelmi egységek, cserkészház, asztalitenisz csarnok és ezekhez tartozó parkolók, közművek engedélyes és kiviteli tervei elkészültek, a műszaki ellenőr és a közbeszerzési tanácsadó beszerzésre került. A nyílt közbeszerzési eljárás folyamatban van.
* **TOP-6.5.1-15-SH1-2016-00003 Neumann János Általános Iskola felújítása című** projekt keretében az épület energetikai korszerűsítésére irányuló engedélyes és kiviteli tervek elkészültek. A műszaki ellenőr beszerzésére megtörtént. A kivitelezési szerződés aláírásra került. A munkaterület átadása kivitelező részére megtörtént. A kivitelezési munkálatok folyamatban vannak.
* **TOP-6.5.1-15-SH1-2016-00005 Egészségügyi Intézmények Energetikai Korszerűsítése** című projekt keretében a Váci Mihály utca 3. szám alatti, illetve a Jáki u. 35. szám alatti orvosi rendelők energetikai korszerűsítésére irányuló engedélyes és kiviteli tervek elkészültek. A műszaki ellenőr beszerzésére megtörtént. Kivitelezési szerződés aláírásra került. A munkaterület átadás mindkét helyszínen kivitelező részére megtörtént. A kivitelezési munkák folyamatban vannak, a készültségi szint 75 %-nál tart.
* **TOP-6.6.2-15-SH1-2016-00001 Szociális alapszolgáltatások fejlesztése Szombathelyen** címűprojekt keretében a Barátság utcai idősek klubja, illetve a Kodály Zoltán utcai család és gyermekjóléti szolgálat felújítására, átalakítására irányuló engedélyes és kiviteli tervek elkészültek. A műszaki ellenőr beszerzésre került (Savaria Városfejlesztési Nonprofit Kft. személyében.) A kivitelezésre vonatkozó közbeszerzési eljárás I. körben (az ajánlatok tartalmi hiányosságai miatt) eredménytelenül zárult. Új közbeszerzési eljárást került lefolytatásra, mely eredményesen lezárult. A kivitelezési szerződés 2018. február 27-én aláírásra került, a munkaterületet 2018. március 13-án átadta az iroda a kivitelezőnek (Vasi Energetikai Kft.). A kivitelezési munkák zajlanak.
* **Szent Márton projekt I. ütem:**
* **Romkert passzázs** kivitelezési munkái befejeződtek, a terület üzemeltetési feladatait a Közterület-felügyelet, valamint a SZOMPARK Kft. látja el,
* **Berzsenyi tér és környéke felújítás** kivitelezési munkái befejeződtek,
* **Szent Márton templom előtti tér** kivitelezési munkái befejeződtek,
* **Smidt Múzeum bővítés megvalósításának** kivitelezési munkái befejeződtek,
* **Szent Márton Terv I. ütem szakmai és pénzügyi záró beszámolója és elszámolása határidőben 2018. január 29-én a Belügyminisztériumban leadásra került.**
* **Jedlik Ányos Terv keretében (5db)** **„A” típusú elektromos töltőállomás** telepítésére 2016. december 21. napján pályázatot nyújtottunk be. A támogatási szerződés 2017. július 25-én aláírásra került. A megvalósításra egy év áll rendelkezésre.
* **Jedlik Ányos Terv keretében** az e-Mobi Nonprofit Kft. további 1 db elektromos autótöltő állomás kialakítását kezdeményezte, melynek lebonyolítását és üzemeltetését is az e-Mobi NKft. végzi.  A töltőállomás tervezett helyszíne a Szombathely, Hollán Ernő utcai parkoló, 6001/1 hrsz. A decemberi közgyűlés támogatta a töltő telepítését, együttműködési megállapodás kerül aláírásra az ingyenes közterület használatról.
* **TOP-6.3.3-15-SH1-2016-00001** számú „**Szombathely bel- és csapadékvíz védelmi rendszerének fejlesztése**” című pályázatban szereplő belterületi csapadékvíz elvezető rendszerek engedélyes tervei elkészültek, az engedélyezési eljárások lezárultak, az engedélyek beszerzésre kerültek. A közbeszerzési eljárás a Stromfeld és Joskar-Ola szakaszok tekintetében sikeresen lezárultak, a vállalkozási szerződés aláírásra került, a kivitelező a Szkendó Kft. A munkaterület átadás-átvételi eljárás a napokban történik. A további 6 szakasz tekintetében az új közbeszerzési eljárás folyamatban van.
* **TOP-6.1.3-15-SH1-2016-00001 „Helyi gazdaságfejlesztés” című pályázat keretén belül megvalósítandó „Szombathelyi Vásárcsarnok felújítása”** című projekt során Az építési engedély jogerőre emelkedett 2018. január 3. napján. A kiviteli terveket a tervező 2018. január 5. napján a módosított szerződés szerint benyújtotta. A kivitelező beszerzésére vonatkozó közbeszerzési eljárás folyamatban van. Az építési műszaki ellenőri feladatok ellátására vonatkozóan a Savaria Városfejlesztési Nonprofit Kft-vel megkötésre került.
* **TOP-6.1.4-16 „Képtár turisztikai fejlesztése”** című pályázatot a Magyar Államkincstár támogatta, melyről a támogatási döntést megküldte. A projekt 1.200.000.000,- Ft támogatást kapott. Versenyszabályzat szerinti tervező beszerzés megtörtént, a nyertes tervezővel a szerződéskötés 2017. december 29-én megtörtént. Jelenleg a tervezési folyamat zajlik, a vázlatterveket a Közgyűlés elfogadta.
* **TOP-6.1.4-16 „Víztorony turisztikai fejlesztése”** című pályázat: a Magyar Államkincstár támogatta, melyről a támogatási döntést megküldte. A projekt 500.000.000,- Ft támogatást kapott. Versenyszabályzat szerinti tervező beszerzés megtörtént, a nyertes tervezővel a szerződéskötés 2017. december 29-én megtörtént. Az engedélyezési tervdokumentációt a tervező 2018. március 29-én a hatóság részére benyújtotta.
* **TOP-6.1.4-16 „Romkert turisztikai fejlesztése”** A Magyar Államkincstár a benyújtott támogatási kérelmet támogatta, melyről a támogatási döntést megküldte. A projekt 1.420.000.000,- Ft támogatást kapott.
* **Szent Márton projekt II. ütem:**
* **Ady tér és környezetének fejlesztése:** Támogatói okirat alapján a tervezés fedezete rendelkezésre áll. A fejlesztéssel kapcsolatos tervezési feladatokra a versenyszabályzat szerinti beszerzés lezárult, a legjobb ajánlatot adó tervezővel a szerződést 2017. december 29-én megkötöttük. Jelenleg a tervezés folyamat tart, mely során a vázlatterveket a Tervtanács és a Kgy elfogadta. A tervezési szerződés a szükséges HÉSZ módosítás miatt elkerülhetetlen.
* **Járdányi Paulovics István Romkert fejlesztése:** Támogatói okirat alapján a tervezés fedezete rendelkezésre áll. Az önkormányzat szerződést kötött a Savaria Múzeummal a császári mozaik kiemelésére és restaurálására vonatkozóan. A tervező beszerzésével kapcsolatos közbeszerzési eljárás sikeresen lezárult, a szerződéskötés megtörtént, a vázlattervek készítése zajlik.
* **Szent Márton utca rehabilitációja:** Támogatói okirat alapján a tervezés fedezete rendelkezésre áll. Tanulmánytervvel rendelkezik az önkormányzat. Közgyűlési határozat alapján elkezdődhet a tervek beszerzése, melyhez szükséges közműegyeztetések folyamatban vannak. Tervezés tekintetében az indikatív árajánlat kérésének kiküldése a közműegyeztetések befejezése után kezdődhet meg. A terület felújításának engedélyes és kiviteli tervkészítését megelőző egyeztetésen elhangzottak alapján nyilatkozattételt benyújtottak be az érintett közműszolgáltatók. A fejlesztéssel kapcsolatos tervezési feladatokra a versenyszabályzat szerinti beszerzés lezárult. A tervezési szerződés megkötésre került, a tervezés folyamatban van.
* **Késmárk utcai teniszcentrum fejlesztése:** A Modern Városok Program keretében a Támogatói Okirat 2017. december 22-én aláírásra került a Miniszterelnökség által. A tervezési feladatokkal kapcsolatos szerződés 2018. március 12-én aláírásra került. A tervezési folyamat zajlik. Az engedélykérelem benyújtásának szerződés szerinti határideje 2018. június 15.
* **TOP-6.1.1-15-SH1-2016-00001 A szombathelyi Északi Iparterület fejlesztése** címűprojekt tervezési munkáival kapcsolatban a piackutatási célú ajánlatok és a hozzájuk kapcsolódó függetlenségi nyilatkozatok beérkeztek. Az in-house ajánlatkérésre nem érkezett be ajánlat, az eredménytelenül zárult. Új versenyszabályzat szerinti tervbeszerzés került kiírásra a közművek tervezésére vonatkozóan a vízi közművek tervezője beszerzésre került a további közművek beszerzésére vonatkozó eljárás folyamatban van. Az úttervező is beszerzésre került. Az úttervek január elején beadásra kerültek engedélyezésre. Az építési engedély és a kiviteli tervek is elkészültek. A viziközművek engedélyes tervei elkészültek, február elején kerülnek beadásra a hatósághoz. Az engedélyezés folyamatban van.
* **A Brutscher u. Perintpari sétány, Kilátó-Dob u-i szakaszok valamint az Ernuszt K. u. járda** felújítására a kivitelezési szerződések megkötésre kerültek. A kivitelezések folyamatban vannak, a műszaki átadások kezdődnek.
* **A Sas utcai járdaszakasz, Jáki úti járdaszakasz és a Külső Pozsonyi úti járdaszakasz** felújítási munkáira a szerződéskötés folyamatban van. A kivitelezések folyamatban vannak.
* **A Szombathely, Halastó és Báthory István utcák, illetve Kötő utcai járda felújítása** beérkeztek a kivitelezői ajánlatok, értékelésük megtörtént, a közbeszerzési eljárás előkészítés alatt van.
* **A „Szombathely város kerékpárút-hálózatának fejlesztése Gyöngyösszőlős és Gyöngyöshermán városrészeken című projekt II. ütem**ének megvalósítása: kerékpárút kivitelezése a Körmendi u. – Szent Gellért u. - Diófa u. – Újvilág u. – Pásztor u. területen” elkészült kerékpárutak garanciális bejárása, azaz a 2 éves utó-felülvizsgálati helyszíni bejárása 2017. szeptember 22. napján megtörtént. A rögzített hibák javítását a kivitelező Szekndó Kft-nek kell elvégeznie a megadott határidőig. A Körmendi úti kerékpárút ívkorrekciója megtörtént, a kivitelezési munkák befejeződtek, a forgalomba helyezési engedélyt az illetékes útügyi hatóság megadta. A garanciális bejárások zajlanak.

A **Főépítészi Iroda** az előző Közgyűlés óta eltelt időszakban az iroda településképi véleményeivel közreműködött az építési hatóságok eljárásaiban, illetve településképi bejelentési eljárásokat folytatott le.

Az Építészeti-Műszaki Tervtanács áprilisi ülésén több önkormányzati projekthez kapcsolódó tervdokumentáció véleményezésére került sor.

Május hónapban az április  Közgyűlésen kiemelt fejlesztési területté nyilvánított ingatlanokkal kapcsolatban lakossági fórum tartására került sor.

A **Vagyongazdálkodási Iroda** az előző közgyűlés óta eltelt időszakban folyamatosan végezte a vagyonkataszteri feladatok ellátását, a helyiséggazdálkodással összefüggő kérelmek lebonyolítását.

A Közgyűlés és a Gazdasági és Városstratégiai Bizottság döntéseink végrehajtásával összefüggő feladatok is az iroda tevékenységét képezték (cégügyek, ingatlanpályázatok lebonyolítása). Az irodán zajlik a Gazdasági és Városstratégiai Bizottság ülésének előkészítése és az ülésről készült jegyzőkönyvek elkészítése. A 2018. évi vagyongazdálkodási koncepció elfogadását követően  megkezdődött az abban foglalt értékesítések előkészítése, lebonyolítása.  Jelenleg a vagyongazdálkodási bevételek bruttó 203.572.850,- Ft összeget érnek el, amelyekről a részletes beszámolót a Gazdasági és Városstratégiai Bizottság tárgyalja meg.

**Informatikai, Minőségügyi és Gondnoksági Kabinet** vezetője arról tájékoztatott, hogy az Európai Parlament és a Tanács (EU) 2016/679. sz. rendelete (General Data Protection Regulation, általános adatvédelmi rendelet) 2018. május 25-én lépett hatályba. A rendeletben meghatározott feltételrendszer megteremtése érdekében a szükséges felkészítéseket, szabályozások előkészítését megkezdte az osztály.

A **Belső Ellenőrzési Iroda** tevékenységének keretét adó 2018. évi belső ellenőrzési, illetve a Szombathely Megyei Jogú Város Önkormányzata által alapított és fenntartott intézményekre vonatkozó felügyeleti ellenőrzési tervet Szombathely Megyei Jogú Város Közgyűlése 2017. decemberi ülésén fogadta el. A beszámolási időszakban (két közgyűlés közötti időszak: 2018. április 27. és 2018. május 24. között) a jóváhagyott tervnek megfelelően bonyolította le az iroda az ellenőrzéseket.

Ezen időszakban befejeződött az alábbi témakörben lefolytatott vizsgálat:

* 2017. évben a Belső Ellenőrzési Iroda vizsgálatot folytatott az intézmények iratkezelési rendje kialakításának és az alkalmazott gyakorlatnak az elemzése tárgyában. Az elvégzett szabályszerűségi vizsgálat megállapításai, ajánlásai alapján összeállított intézkedési terv teljesülésének utóellenőrzését végezte el az iroda. A vizsgálat kiterjedt a Szombathelyi Egészségügyi és Kulturális Intézmények Gazdasági Ellátó Szervezete, a Mesebolt Bábszínház, az Agora Szombathelyi Kulturális Központ, a Berzsenyi Dániel Megyei és Városi Könyvtár, a Savaria Szimfonikus Zenekar, a Szombathelyi Köznevelési GAMESZ, a Savaria Megyei Hatókörű Városi Múzeum, a Pálos Károly Szociális Szolgáltató Központ és Gyermekjóléti Szolgálat, a Szombathelyi Közterület–felügyelet, a Szombathelyi Egyesített Bölcsődei Intézmény és a Szombathely Városi Vásárcsarnok intézményekre.

Az ellenőrzés megállapításaira, javaslataira vonatkozó intézkedési tervek jelentős része már elkészült.

A vizsgálatok tapasztalatairól az iroda a vonatkozó jogszabályban foglaltaknak megfelelően a 2019. áprilisi közgyűlésen számol be.

2018. május hónapban új vizsgálatot indított el az iroda az alábbi témában:

* A közfeladat ellátását érintő gazdálkodási tevékenység szabályszerűségének ellenőrzése a Szombathelyi Parkfenntartási és Temetkezési Kft-nél. Az ellenőrzés célja annak megállapítása, hogy a gazdasági társaság gazdálkodásának szabályozottsága megfelel-e a hatályos jogszabályokba foglaltaknak, továbbá kiterjed a vizsgálat a szervezet gazdálkodásának áttekintésére, a vagyoni helyzet értékelésére, és a tulajdonosi felügyelet működésére.

Kérem a Tisztelt Közgyűlést tájékoztatóm elfogadására.

**Szombathely, 2018. június „ ”**

**/: Dr. Károlyi Ákos :/**

**HATÁROZATI JAVASLAT**

**.…/ 2018. (VI. 25.) Kgy. számú határozat**

A Közgyűlés a törvényesség helyzetéről és a hatósági munkáról, valamint a Hivatal tevékenységéről szóló tájékoztatót elfogadja.

**Felelős:** Dr. Károlyi Ákos, jegyző

**Határidő:** azonnal